CELEX: 32022R0577
Language: sl
Date: 2022-04-08 00:00:00
Title: Uredba Sveta (EU) 2022/577 z dne 8. aprila 2022 o spremembi Uredbe (ES) št. 765/2006 o omejevalnih ukrepih zaradi razmer v Belorusiji in vpletenosti Belorusije v rusko agresijo proti Ukrajini

8.4.2022   
               
               
                  SL
               
               
                  Uradni list Evropske unije
               
               
                  L 111/67
               
            
         UREDBA SVETA (EU) 2022/577
         z dne 8. aprila 2022
         o spremembi Uredbe (ES) št. 765/2006 o omejevalnih ukrepih zaradi razmer v Belorusiji in vpletenosti Belorusije v rusko agresijo proti Ukrajini
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 215 Pogodbe,
         ob upoštevanju Sklepa Sveta 2012/642/SZVP z dne 15. oktobra 2012 o omejevalnih ukrepih zaradi razmer v Belorusiji in vpletenosti Belorusije v rusko agresijo proti Ukrajini (1),
         ob upoštevanju skupnega predloga visokega predstavnika Unije za zunanje zadeve in varnostno politiko ter Evropske komisije,
         ob upoštevanju naslednjega:
         
                     (1)
                  
                  
                     Svet je 18. maja 2006 sprejel Uredbo (ES) št. 765/2006 (2).
                  
               
                     (2)
                  
                  
                     Uredba (ES) št. 765/2006 uveljavlja ukrepe iz Sklepa 2012/642/SZVP.
                  
               
                     (3)
                  
                  
                     Sklep Sveta (SZVP) 2022/579 (3) uvaja dodatne omejevalne ukrepe, ki prepovedujejo prodajo prenosljivih vrednostnih papirjev, denominiranih v kateri koli uradni valuti države članice, Belorusiji, in prepovedujejo prodajo, dobavo, prenos ali izvoz bankovcev, denominiranih v kateri koli uradni valuti države članice, Belorusiji.
                  
               
                     (4)
                  
                  
                     Ta sklep tudi uvaja dodatne omejevalne ukrepe, ki podjetjem za cestni prevoz s sedežem v Belorusiji prepovedujejo cestni prevoz blaga na ozemlju Evropske unije.
                  
               
                     (5)
                  
                  
                     Uredbo (ES) št. 765/2006 bi bilo zato treba ustrezno spremeniti –
                  
               SPREJEL NASLEDNJO UREDBO:
         
            Člen 1
            Uredba (ES) št. 765/2006 se spremeni:
            
                        (1)
                     
                     
                        v členu 1 se doda naslednja točka:
                        
                                    „25.
                                 
                                 
                                    ‚podjetje za cestni prevoz‘ pomeni vsako fizično ali pravno osebo, subjekt ali organ, ki se ukvarja s prevozom tovora z motornimi vozili ali kombinacijami vozil s komercialnim namenom.“;
                                 
                              
                  
                        (2)
                     
                     
                        V členu 1y se odstavek 1 nadomesti z naslednjim:
                        
                           „1.   Prepovedano je prodajati prenosljive vrednostne papirje, denominirane v kateri koli uradni valuti države članice, izdane po 12. aprilu 2022, ali enote v kolektivnih naložbenih podjemih, ki zagotavljajo izpostavljenost do takih vrednostnih papirjev, kateremu koli beloruskemu državljanu ali fizični osebi, ki prebiva v Belorusiji, ali kateri koli pravni osebi, subjektu ali organu s sedežem v Belorusiji.“;
                        
                     
                  
                        (3)
                     
                     
                        Člen 1za se nadomesti z naslednjim:
                        
                           „Člen 1za
                           
                              1.   Prepovedano je prodajati, dobavljati, prenašati ali izvažati bankovce, denominirane v kateri koli uradni valuti države članice, Belorusiji ali kateri koli fizični ali pravni osebi, subjektu ali organu v Belorusiji, vključno z vlado in centralno banko Belorusije, ali za uporabo v Belorusiji.
                           
                           
                              2.   Prepoved iz odstavka 1 se ne uporablja za prodajo, dobavo, prenos ali izvoz bankovcev, denominiranih v kateri koli uradni valuti države članice, če so takšna prodaja, dobava, prenos ali izvoz potrebni za:
                              
                                          (a)
                                       
                                       
                                          osebno uporabo fizičnih oseb, ki potujejo v Belorusijo, ali njihovih ožjih družinskih članov, ki z njimi potujejo, ali
                                       
                                    
                                          (b)
                                       
                                       
                                          uradne namene diplomatskih ali konzularnih predstavništev ali mednarodnih organizacij v Belorusiji, ki imajo imuniteto v skladu z mednarodnim pravom.“;
                                       
                                    
                        
                     
                  
                        (4)
                     
                     
                        vstavi se naslednji člen:
                        
                           „Člen 1zc
                           
                              1.   Vsem podjetjem za cestni prevoz s sedežem v Belorusiji je prepovedan cestni prevoz blaga na ozemlju Unije, vključno s tranzitom.
                           
                           
                              2.   Prepoved iz odstavka 1 se ne uporablja za podjetja za cestni prevoz, ki prevažajo pošto kot univerzalno storitev.
                           
                           
                              3.   Prepoved iz odstavka 1 se ne uporablja do 16. aprila 2022 za prevoz blaga, ki se je začel pred 9. aprilom 2022, pod pogojem, da za vozilo podjetja za cestni prevoz velja naslednje:
                              
                                          (a)
                                       
                                       
                                          na ozemlju Unije je bilo že dne 9. aprila 2022 ali
                                       
                                    
                                          (b)
                                       
                                       
                                          za vrnitev v Belorusijo je potreben tranzit skozi Unijo.
                                       
                                    
                           
                              4.   Z odstopanjem od odstavka 1 lahko pristojni organi države članice dovolijo prevoz blaga podjetju za cestni prevoz s sedežem v Belorusiji, če pristojni organi ugotovijo, da je tak prevoz potreben za:
                              
                                          (a)
                                       
                                       
                                          nakup, uvoz ali prevoz zemeljskega plina in nafte, vključno z rafiniranimi naftnimi derivati, ter titana, aluminija, bakra, niklja, paladija in železove rude v Unijo;
                                       
                                    
                                          (b)
                                       
                                       
                                          nakup, uvoz ali prevoz farmacevtskih, medicinskih, kmetijskih in živilskih proizvodov, vključno s pšenico in gnojili, katerih uvoz, nakup in prevoz je dovoljen v skladu s to uredbo;
                                       
                                    
                                          (c)
                                       
                                       
                                          humanitarne namene; ali
                                       
                                    
                                          (d)
                                       
                                       
                                          delovanje diplomatskih in konzularnih predstavništev Unije in držav članic v Belorusiji, vključno z delegacijami, veleposlaništvi in predstavništvi ali mednarodnimi organizacijami v Belorusiji, ki uživajo imunitete v skladu z mednarodnim pravom.
                                       
                                    
                           
                              5.   Zadevna država članica v dveh tednih po odobritvi obvesti druge države članice in Komisijo o vseh odobritvah, izdanih na podlagi odstavka 4.“.
                           
                        
                     
                  
         
            Člen 2
            Ta uredba začne veljati na dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 8. aprila 2022
            
               
                  Za Svet
               
               
                  predsednik
               
               J.-Y. LE DRIAN
            
         
         
            (1)  UL L 285, 17.10.2012, str. 1.
         
            (2)  Uredba Sveta (ES) št. 765/2006 z dne 18. maja 2006 o omejevalnih ukrepih v zvezi z Belorusijo (UL L 134, 20.5.2006, str. 1).
         
            (3)  Sklep Sveta (SZVP) 2022/579 z dne 8. aprila 2022 o spremembi Sklepa 2012/642/SZVP o omejevalnih ukrepih zaradi razmer v Belorusiji in vpletenosti Belorusije v rusko agresijo proti Ukrajini (UL L 111, 8.4.2022 81).